BREAKING เฟซบุ๊ก จะเปลี่ยนชื่อบริษัท เพื่อให้ตรงกับเป้าหมาย Metaverse
“อีกไม่กี่ปีข้างหน้า เราจะเปลี่ยนจากการที่คนมองว่าเราเป็นบริษัทโซเชียลมีเดีย ไปเป็นการมองว่า เราคือ Metaverse Company” ในเดือนกรกฎาคม ที่ผ่านมาซักเคอร์เบิร์กได้กล่าวคำพูดนี้
20 ต.ค. 2564

BREAKING เฟซบุ๊ก จะเปลี่ยนชื่อบริษัท เพื่อให้ตรงกับเป้าหมาย Metaverse /โดย ลงทุนแมน
“อีกไม่กี่ปีข้างหน้า เราจะเปลี่ยนจากการที่คนมองว่าเราเป็นบริษัทโซเชียลมีเดีย ไปเป็นการมองว่า เราคือ Metaverse Company”
ในเดือนกรกฎาคม ที่ผ่านมาซักเคอร์เบิร์กได้กล่าวคำพูดนี้
และมาวันนี้ล่าสุด ทาง Facebook ได้ออกมาระบุว่า ทางบริษัทวางแผนจะเปลี่ยนชื่อบริษัทในสัปดาห์หน้า
เพื่อแสดงให้เห็นถึงความมุ่งมั่นของบริษัทในการเข้าสู่ยุค “Metaverse” ตามวิสัยทัศน์ของมาร์ก ซักเคอร์เบิร์ก
การเปลี่ยนชื่อของบริษัทในครั้งนี้ ซักเคอร์เบิร์ก ตั้งใจจะพูดขึ้นในการประชุมประจำปีของบริษัท 
ในวันที่ 28 ตุลาคม แต่ทั้งนี้ อาจมีการเปิดเผยชื่อก่อนหน้านี้
นี่ถือเป็นอีกหนึ่งสัญญาณของยักษ์ใหญ่ด้านเทคโนโลยีอย่าง Facebook 
ที่มีความต้องการจะยกระดับบริษัท ให้เป็นมากกว่าแพลตฟอร์มโซเชียลมีเดียทั่วไป
ทั้งนี้ การรีแบรนด์ครั้งนี้ ดูเหมือนว่าจะเป็นการให้ Facebook กลายเป็นหนึ่งในผลิตภัณฑ์
ภายใต้บริษัทแม่ ที่มีหน้าที่ควบคุมดูแล Facebook ไปพร้อม ๆ กับผลิตภัณฑ์อื่นในเครือ เช่น Instagram, WhatsApp, Oculus โดยในปัจจุบัน Facebook มีพนักงานในบริษัทกว่า 10,000 คน ที่กำลังสร้างและพัฒนาแว่นตา AR
โดยซักเคอร์เบิร์กเอง เชื่อมั่นว่า มันจะสามารถเป็นที่นิยมและแพร่หลายได้ไม่ต่างจากสมาร์ตโฟน
ทั้งนี้ การรีแบรนด์ยังมีข้อดีตรงที่ บริษัทจะสามารถแยกงานออกเป็นส่วน ๆ ได้มากขึ้นในอนาคต
ตามที่ซักเคอร์เบิร์ก ต้องการให้มีการตรวจสอบรายละเอียดในผลิตภัณฑ์อย่างถี่ถ้วน และเข้มงวดมากขึ้น
เนื่องจากกรณีก่อนหน้านี้ที่มีอดีตพนักงานอย่างคุณ Frances Haugen ได้ออกมาเปิดเผยว่า
ทางบริษัท Facebook นั้นสนใจตัวกำไรมากกว่าความปลอดภัยของผู้ใช้งาน
ทำให้ทั้งหน่วยงานต่อต้านการผูกขาดของสหรัฐฯ และหน่วยงานอื่น ๆ ต่างเพ่งเล็ง
และทำให้การดำเนินธุรกิจของ Facebook นั้นหมดความน่าเชื่อถือ
อย่างไรก็ดี Facebook ไม่ใช่บริษัทเทคโนโลยีรายแรกที่มีการประกาศเปลี่ยนชื่อเพื่อขยายขอบเขตธุรกิจ
เพราะในปี 2015 ที่ผ่านมา Google ก็ได้เปลี่ยนโครงสร้างบริษัทใหม่ทั้งหมด ให้ไปอยู่ภายใต้ Alphabet ซึ่งเป็นบริษัทโฮลดิง (Holding Company) คล้ายกับที่ Google ตั้ง Alphabet ขึ้นมาเพื่อดูแล Google, YouTube และผลิตภัณฑ์อื่นในบริษัท
ซึ่งก็เป็นเหมือนการบอกว่า ทางบริษัทไม่ใช่บริษัทที่ทำแค่เสิร์ชเอนจินอีกต่อไป 
แต่ยังเป็นกลุ่มบริษัทขนาดใหญ่ที่มีผลิตภัณฑ์อื่น ๆ เช่น แพลตฟอร์มคอนเทนต์ หรือแม้แต่การผลิตรถยนต์ไร้คนขับ และเทคโนโลยีด้านสุขภาพด้วย
นอกจากนี้ก็มี Snapchat ที่ได้รีแบรนด์ไปเป็น Snap Inc. ตั้งแต่ปี 2016
ซึ่งหลังจากนั้นเป็นต้นมา บริษัทก็เรียกตัวเองว่าเป็น “บริษัทกล้องถ่ายภาพ (Camera Company)” 
จากนั้นไม่นานก็ได้เปิดตัวแว่นตา Spectacles ซึ่งเป็นแว่นตาไฮเทคที่มีกล้องติดอยู่ด้วย
ส่วนชื่อใหม่ที่ Facebook ต้องการจะเปลี่ยนชื่อนั้น
หลายฝ่ายยังบอกว่าชื่อยังเป็นความลับ แม้กระทั่งในระดับหัวหน้าระดับสูงก็ยังไม่รู้
ก็ต้องคอยติดตามกันว่า ชื่อบริษัทใหม่ที่จะมุ่งสู่ Metaverse จะเป็นชื่ออะไร
อย่างน้อยมันคงไม่น่าจะเป็นชื่อ Metabook หรอกนะ..
References:
-
-